KLASA: 310-01/22-01/12

URBROJ: 405-01/01-23-6

Zagreb, 12. svibnja 2023.

Agencija za ugljikovodike, temeljem odredbi članka 59. Zakona o istraživanju i eksploataciji ugljikovodika („Narodne novine“, broj 52/18, 52/19 i 30/21), objavljuje

**OBAVIJEST**

**o provođenju nadmetanja radi odabira najpovoljnijeg ponuditelja za istraživanje geotermalnih voda u istražnom prostoru „Brdovec“ radi izdavanja dozvole za pridobivanje geotermalnih voda u energetske svrhe**

I.

Nadmetanje radi odabira najpovoljnijeg ponuditelja za istraživanje geotermalnih voda u istražnom prostoru „Brdovec“ radi izdavanja dozvole za pridobivanje geotermalnih voda u energetske svrhe (u daljnjem tekstu: nadmetanje) provodi se u skladu s Odlukom Ministarstva gospodarstva i održivog razvoja, KLASA: 392-01/23-01/29, URBROJ: 517-07-3-2-23-2, od 17. ožujka 2023. godine.

II.

U skladu s odredbama članka 54. stavka 3. Zakona o istraživanju i eksploataciji ugljikovodika (u daljnjem tekstu: Zakon), izdavanje dozvole za pridobivanje geotermalnih voda u energetske svrhe (u daljnjem tekstu: geotermalne vode), provodi se na temelju jednog nadmetanja u jedinstvenom postupku koji započinje postupkom odabira najpovoljnijeg ponuditelja za izdavanje dozvole za istraživanje geotermalnih voda, a završava sklapanjem ugovora o eksploataciji geotermalnih voda.

Predmet nadmetanja je odabir najpovoljnijeg ponuditelja za istraživanje geotermalnih voda u istražnom prostoru „Brdovec“ radi izdavanja dozvole za pridobivanje geotermalnih voda. Predmet nadmetanja obuhvaća cijeli jedinstveni postupak izdavanja dozvole za istraživanje geotermalnih voda te dozvole za pridobivanje geotermalnih voda sa svim njegovim fazama.

III.

U skladu s odredbama članka 59. stavka 1. Zakona, postupak radi odabira najpovoljnijeg ponuditelja za davanje dozvole za istraživanje geotermalnih voda započinje danom objave obavijesti o namjeri provođenja nadmetanja u službenom glasilu Republike Hrvatske, a završava davanjem dozvole za istraživanje geotermalnih voda ili donošenjem odluke o poništenju postupka nadmetanja.

IV.

U skladu s odredbama članka 63. Zakona, nakon provedenog postupka nadmetanja za izdavanje dozvole za istraživanje geotermalnih voda u skladu s odredbama Zakona, Ministarstvo gospodarstva i održivog razvoja će za istražni prostor donijeti odluku o izdavanju dozvole za istraživanje geotermalnih voda.

U skladu s odredbama članka 64. Zakona, dozvola za istraživanje geotermalnih voda izdaje se na rok potreban za provođenje istražnih radova koji iznosi najviše pet godina, uz mogućnost produljenja roka valjanosti dozvole za istraživanje geotermalnih voda najviše dva puta uz maksimalno trajanje svakog produljenja od 6 mjeseci.

V.

Odluku o izdavanju dozvole za istraživanje geotermalnih voda donijet će Ministarstvo gospodarstva i održivog razvoja na prijedlog Povjerenstva za odabir najpovoljnijeg ponuditelja u nadmetanju (u daljnjem tekstu: Povjerenstvo), a koje otvara, pregledava i ocjenjuje ponude u skladu s odredbama članka 62. Zakona.

VI.

Dokumentacija za nadmetanje u postupku nadmetanja (u daljnjem tekstu: Dokumentacija za nadmetanje), objavljuje se na službenim mrežnim stranicama Ministarstva gospodarstva i održivog razvoja i Agencije za ugljikovodike.

Uvjeti izvođenja istražnih radova, vrsta i količina istražnih radova, uvjeti pravne i poslovne, financijske, tehničke i stručne sposobnosti ponuditelja te način njihovog dokazivanja, razlozi za isključenje ponuditelja, sadržaj ponude i način izrade ponude, kriteriji prema kojima će se odlučivati o odabiru najpovoljnijeg ponuditelja, odnosno ocjenjivati pristigle ponude, obveza dostave jamstva za ozbiljnost ponude i sve ostale informacije potrebne za podnošenje ponude propisani su u Dokumentaciji za nadmetanje.

VII.

Nadmetanje se provodi za istražni prostor „Brdovec“ koji se nalazi na području Općine Brdovec u Zagrebačkoj županiji. Pregledni zemljovid istražnog prostora „Brdovec“ zajedno sa koordinatama vršnih točaka predmetnog istražnog prostora nalazi se u Dokumentaciji za nadmetanje.

VIII.

Odabrani najpovoljniji ponuditelj za istraživanje geotermalnih voda, nakon što od Ministarstva gospodarstva i održivog razvoja dobije dozvolu za istraživanje geotermalnih voda, izvodi istraživanje geotermalnih voda u skladu s odredbama i uvjetima navedenim u dozvoli za istraživanje geotermalnih voda, uz poštivanje svih odredbi Zakona i povezanih podzakonskih akata, kao i svih ostalih propisa Republike Hrvatske.

IX.

U skladu s odredbama članka 61. Zakona, kriteriji za odabir ponude prema kojima će se odlučivati o odabiru najpovoljnijeg ponuditelja, odnosno ocjenjivati pristigle ponude su sljedeći:

1. tehnička, financijska i stručna sposobnost ponuditelja ili zajednice ponuditelja,
2. načini na koje ponuditelj ili zajednica ponuditelja namjerava izvršavati djelatnosti koje su predmet dozvole za istraživanje geotermalnih voda,
3. ukupna kvaliteta podnesene ponude,
4. financijski uvjeti koje je ponuditelj ponudio radi izdavanja dozvole za istraživanje geotermalnih voda,
5. bilo kakav nedostatak učinkovitosti ili odgovornosti u bilo kojem obliku koje je naftno-rudarski gospodarski subjekt pokazao u drugim državama, a u prijašnjim obavljanjima djelatnosti koje su predmet dozvole.

Sukladno prethodno navedenom, a u vezi s točkom e) kriterija za odabir ponude, u obzir će se uzimati i bilo kakav nedostatak učinkovitosti ili odgovornosti u bilo kojem obliku koje je naftno-rudarski gospodarski subjekt pokazao u prijašnjim obavljanjima djelatnosti koje su predmet dozvola izdanih u Republici Hrvatskoj.

Na taj način primjenjuje se načelo zabrane diskriminacije i načelo transparentnosti sukladno članku 13. stavku 2. Zakona.

X.

Ponude se dostavljaju u pisanom obliku u zatvorenoj omotnici na adresu: Agencija za ugljikovodike, Miramarska 24, 10 000 ZAGREB, s naznakom: ,,NE OTVARAJ - Nadmetanje radi odabira najpovoljnijeg ponuditelja za istraživanje geotermalnih voda u istražnom prostoru „Brdovec“ radi izdavanja dozvole za pridobivanje geotermalnih voda u energetske svrhe“.

Ponude se moraju dostaviti najkasnije do 21. lipnja 2023. do 12:00 sati. Ponude se mogu dostaviti osobno ili putem pošte uz uvjet da su iste zaprimljene do krajnjeg roka za dostavu ponuda. Ponude dostavljene nakon isteka krajnjeg roka za dostavu ponuda se ne otvaraju, već se iste obilježavaju kao neispravne i vraćaju se podnositeljima ponuda.

XI.

Povjerenstvo će, sukladno članku 62. Zakona, otvoriti, pregledati i ocijeniti ponude i obaviti sve ostale radnje u svrhu davanja prijedloga Ministarstvu gospodarstva i održivog razvoja za izdavanje dozvole za istraživanje geotermalnih voda u roku ne dužem od dva mjeseca od dana isteka roka za podnošenje ponuda.

Sukladno članku 63. Zakona, Ministarstvo gospodarstva i održivog razvoja će donijeti odluku o izdavanju dozvole za istraživanje geotermalnih voda odabranom ponuditelju.

**Predsjednik Uprave**

**\_\_\_\_\_\_\_\_\_\_\_\_\_\_\_\_\_\_\_\_\_\_\_**

Marijan Krpan